Peres møtes med protester i Norge
Shimon Peres er det første statsoverhodet fra Israel som besøker Norge, noe han gjør få måneder før presidentperioden hans utløper. I dag rulles den røde løperen ut, men ikke uten protester. Både på Slottsplassen og utenfor Stortinget er det varslet demonstrasjoner. Anerkjenner okkupasjon - Et signal om at Norge anerkjenner Israels okkupasjonspolitikk og velger å se bort fra deres grove brudd på folkeretten, heter det i et opprop fra 24 norske partier og organisasjoner, blant dem SV, Rødt, AUF, Handel og Kontor, Palestinakomiteen og Norsk Folkehjelp. - Folkerettsbrudd må fordømmes, ikke belønnes med gallamiddag ved Kongens bord, mener de og viser blant annet til Israels bygging av ulovlige bosetninger i okkuperte områder. - Uakseptabelt Overlege Mads Gilbert, som i flere tiår har talt palestinernes sak, er blant dem som reagerer sterkt på besøket. - Det er helt uakseptabelt å invitere den israelske presidenten som er statsoverhodet for en okkupasjonsmakt som til daglig utøver brutal apartheidpolitikk overfor hele det palestinske folket, mener Gilbert. Peres fikk Nobels fredspris for Oslo-avtalen i 1994, sammen med statsminister Yitzhak Rabin og PLO-leder Yasser Arafat. Han har også vært i Norge en rekke ganger som statsråd. I juli går sjuårsperioden hans som president ut, og 90-åringen tar da etter alt å dømme farvel med israelsk politikk. Setter kongen i knipe Peres kan imidlertid sette kong Harald i en liten knipe med sitt besøk, ettersom det er vanlig praksis å invitere på gjenvisitt under slike statsbesøk. Kongen har aldri besøkt Israel, og et besøk i det land i verden som har brutt flest FN-resolusjoner, vil bli oppfattet som kontroversielt. Mens norske statsministre og statsråder vanligvis balanserer besøk i Israel med en tilsvarende visitt hos den palestinske ledelsen på Vestbredden, vil det være vanskelig for kongen å gjøre dette, all den tid et offisielt statsbesøk forutsetter at man har en stat å besøke. Palestinerne må fortsatt nøye seg med drømmen om en egen stat, og denne drømmen krymper i takt med at Israel utvider de ulovlige bosetningene.
Israels president Shimon Peres møtes med protester under sitt offisielle besøk til Norge, som også setter kong Harald i en liten knipe.